b"\n_START_ARTICLE_\nDeimantas\n_START_SECTION_\nSavyb\xc4\x97s\n_START_PARAGRAPH_\nDeimantai b\xc5\xabna bespalviai, pilki, balti, melsvi, gelsvi, tamsiai rudi. Spalva priklauso nuo kristalo gardel\xc4\x97je esan\xc4\x8di\xc5\xb3 priemai\xc5\xa1\xc5\xb3. Deimantai b\xc5\xabna tiek skaidr\xc5\xabs, tiek neskaidr\xc5\xabs. Deimantas turi labai ger\xc4\x85 skalum\xc4\x85, o blizgesys\xc2\xa0\xe2\x80\x93 deimantinis (\xc5\xbeai\xc5\xbearuojantis \xc4\xafvairiomis vaivoryk\xc5\xa1t\xc4\x97s spalvomis), riebus._NEWLINE_Deimantai n\xc4\x97ra sudaryti vien tik i\xc5\xa1 anglies. Deimante gali b\xc5\xabti silicio, gele\xc5\xbeies, titano, magnio, kalcio oksid\xc5\xb3, azoto ir kitos priemai\xc5\xa1os. Taip pat pasitaiko kit\xc5\xb3 mineral\xc5\xb3 intarp\xc5\xb3\xc2\xa0\xe2\x80\x93 grafito, olivino, piropo ir kt. Kristalo singonija kubin\xc4\x97. Da\xc5\xbeniausiai randami oktaedro, re\xc4\x8diau kubo formos kristalai._NEWLINE_Deimantas yra kie\xc4\x8diausias nat\xc5\xabralus mineralas. Pagal Moso skal\xc4\x99 jo kietumas yra 10. Jis atsparus r\xc5\xabg\xc5\xa1tims ir \xc5\xa1armams. Temperat\xc5\xabrose tarp 600\xc2\xa0\xc2\xb0C ir 800\xc2\xa0\xc2\xb0C deimant\xc4\x85 gali paveikti tik deguonis ir fluoras, o ore sudega prie 800\xc2\xa0\xc2\xb0C._NEWLINE_Savo i\xc5\xa1orin\xc4\x97mis savyb\xc4\x97mis deimantas smarkiai skiriasi nuo kit\xc5\xb3 anglies atmain\xc5\xb3. Jis bespalvis, skaidrus ir yra vienas i\xc5\xa1 kie\xc4\x8diausi\xc5\xb3 mineral\xc5\xb3. Jo tankis\xc2\xa0\xe2\x80\x93 3,51. Deimantai randami gamtoje vandens sune\xc5\xa1tose \xc4\xafvairi\xc5\xb3 akmen\xc5\xb3 atlau\xc5\xbeose drauge su kitais brangakmeniais ir tauriaisiais metalais. Did\xc5\xbeiausias iki \xc5\xa1iol rastas deimantas sveria 621,2 g. Deimantas ne tik labai kietas, bet taip pat ir labai trapus. Susmulkinti deimant\xc5\xb3 milteliai naudojami brangakmeniams ir patiems deimantams \xc5\xa1lifuoti. Tam tikru b\xc5\xabdu nu\xc5\xa1lifuoti, visi\xc5\xa1kai skaidr\xc5\xabs deimantai vadinami briliantais. Did\xc5\xbeioji randam\xc5\xb3 deimant\xc5\xb3 dalis sunaudojama pramon\xc4\x97ms tikslams: kietoms uolienoms gr\xc4\x99\xc5\xbeti, stiklams r\xc4\x97\xc5\xbeti, \xc5\xa1lifuoti. Deimant\xc5\xb3 reik\xc5\xa1m\xc4\x97 liaudies \xc5\xabkyje labai didel\xc4\x97, pvz.; naudojant deimantinius antgalius naftos gr\xc4\x99\xc5\xbeiniams gr\xc4\x99\xc5\xbeti, proceso greitis padid\xc4\x97ja 20\xc2\xa0\xe2\x80\x93 30 kart\xc5\xb3. Kaitinami ore, sudega ir virsta pelenais; kaitinami be oro virsta grafitu. Veikiamas saul\xc4\x97s \xc5\xa1viesos, ultravioletini\xc5\xb3 ar saul\xc4\x97s spinduli\xc5\xb3, \xc5\xa1vyti \xc5\xbeydrai, \xc5\xbealsvai ar gelsvai.\n_START_SECTION_\nRadimviet\xc4\x97s\n_START_PARAGRAPH_\nDeimantai susidar\xc4\x97 10-1500 m plo\xc4\x8dio krateriuose, re\xc4\x8diau giliuose \xc5\xbdem\xc4\x97s plutos ply\xc5\xa1iuose, pripildytuose nuotrupini\xc5\xb3 uolien\xc5\xb3 kimberlit\xc5\xb3 (ultrabazin\xc4\x97 uoliena). \xc5\xbdemyn siaur\xc4\x97jantys krateriai vadinami sprogimo vamzd\xc5\xbeiais. Proterozojaus metu, taip pat devono, juros, paleogeno periodu susidar\xc4\x99 kimberlitai, d\xc5\xabl\xc4\x97jimo proceso metu suyra, o juose esantys deimantai susikaupia aliuviniuose s\xc4\x85na\xc5\xa1ynuose. Dalis deimant\xc5\xb3 gal\xc4\x97jo b\xc5\xabti perne\xc5\xa1ti ledyn\xc5\xb3 ar v\xc4\x97jo \xc4\xaf kitas vietas._NEWLINE_Ma\xc5\xbei deimantai gali susidaryti meteoritiniuose krateriuose.\n_START_SECTION_\nKita informacija\n_START_PARAGRAPH_\nXVIII a. pabaigoje buvo daromi brang\xc5\xabs ir nepavyk\xc4\x99 De Beers'o eksperimentai dirbtiniu b\xc5\xabdu i\xc5\xa1gauti deimant\xc4\x85 i\xc5\xa1 anglies (ar net i\xc5\xa1 anglies dioksido, esan\xc4\x8dio ore). _NEWLINE_Deimantus min\xc4\x97jo jau Plinijus Vyresnysis (23-79 m. e. m.). \xc4\xae Europ\xc4\x85 deimantai pateko VI-V am\xc5\xbeiais pr. m. e. Tuo laikotarpiu sukurta Senov\xc4\x97s graik\xc5\xb3 bronzin\xc4\x97 statula i\xc5\xa1 neapdirbt\xc5\xb3 deimant\xc5\xb3. Ji \xc5\xa1iuo metu saugoma Brit\xc5\xb3 muziejuje, Londone._NEWLINE_Pirm\xc4\x85 patikim\xc4\x85 deimanto sintez\xc4\x99 auk\xc5\xa1tos temperat\xc5\xabros ir didelio sl\xc4\x97gio s\xc4\x85lygomis 1880 m. atliko \xc5\xa1kotas A. Hannejus. Jis storasieniame plieniniame cilindre kaitino mi\xc5\xa1in\xc4\xaf, kuriame buvo 90\xc2\xa0% lengv\xc5\xb3j\xc5\xb3 angliavandenili\xc5\xb3 ir 10\xc2\xa0% kaul\xc5\xb3 alyvos. Be to, \xc4\xaf mi\xc5\xa1in\xc4\xaf buvo \xc4\xafd\xc4\x97ta li\xc4\x8dio. I\xc5\xa1 beveik 100 bandym\xc5\xb3 3 buvo s\xc4\x97kmingi ir 1943 m. buvo patvirtinta, kad gauti tikrai deimanto kristalai._NEWLINE_Pirm\xc4\x85kart dirbtinis deimantas i\xc5\xa1 grafito gautas 1953 m. \xc5\xa0vedijoje, Stokholme (QUINTUS projektas, konstrukt. Baltzar von Platen)._NEWLINE_1919 m. Marcel Tolkowski i\xc5\xa1leido knyg\xc4\x85 apie briliant\xc5\xb3 dizain\xc4\x85 (\xc5\xa1lifavim\xc4\x85) nuo seniausi\xc5\xb3 laik\xc5\xb3. Apie 1900-uosius atsirad\xc4\x99 deimantiniai pj\xc5\xabkleliai ir \xc5\xa1lifavimo \xc4\xafrenginiai leido gaminti apvalius briliantus (round). 1970-aisiais Bruce Harding i\xc5\xa1pl\xc4\x97tojo matematinius briliant\xc5\xb3 \xc5\xa1lifavimo modelius._NEWLINE_\xc5\xa0iuo metu deimant\xc5\xb3 versl\xc4\x85 kontroliuoja \xe2\x80\x9eDe Beers\xe2\x80\x9c kompanija. Anks\xc4\x8diau pagrindin\xc4\x97s deimant\xc5\xb3 kasyklos buvo Indijoje, dabar \xe2\x80\x93 Afrikoje (PAR, Namibija, Siera Leon\xc4\x97, Botsvana ir Kongas) bei Rusijoje._NEWLINE_Deimant\xc5\xb3 mas\xc4\x97 tradici\xc5\xa1kai pateikiama karatais (1 karatas \xe2\x80\x93 0,2 gramo)."